Besluit verwelkom om geskiedenishandboeke te herskryfArgieffoto Die burgerregte-organisasie AfriForum verwelkom die departement van basiese onderwys se besluit om alle openbare skole se geskiedenishandboeke te herskryf om seker te maak dat die geskiedenis van alle Suid-Afrikaners weergegee word, mits die herskrywing objektief sal geskied en by feite sal hou. “Geskiedenis speel ’n baie belangrike rol in die bevordering van wedersydse erkenning en respek in die land. Elkeen het die reg om die goeie en slegte van ons gedeelde verlede te ken, en gesprekke met mense dwarsdeur die land het ook gewys dat mense die behoefte het om meer hieroor te wete te kom,” meen Carien Bloem, AfriForum se projekkoördineerder vir onderwys. “In die verlede is die weergawe van die geskiedenis in sommige handboeke verdraai om een spesifieke ideologiese agenda te bevorder en helde en sondebokke voor die voet te skep. Hopelik sal nuwe weergawes die nuanses in gebeure uit ons verlede beter aan leerders verduidelik,” voeg Bloem by. Die besnoeiing van die onderwysbegroting is egter kommerwekkend, aangesien daar steeds talle skole reg oor die land is wat wanfunksioneel is en dringend aandag benodig ten opsigte van onderwysers en leermateriaal, het sy gesê. “AfriForum sal die situasie fyn dophou.”